1Macinnaka mappaddissengengngi Saudarata, Fébé. Nabantui jema’é ri Kéngkréa.
2Tarimai selaku sala séddinna polé ri umma’na Puwangngé. Mémeng makkuwairo sining tau iya mateppe’é lao ri Allataala harusu’i tarimai séddié sibawa laingngé. Tulungngi, rékko mapparrelluwangngi bantuwang polé ri iko, nasaba aléna pura toni nabantu maéga tau — muttama’ toni aléku.
3Palettukekka sellekku ri Priskila sibawa Akwila, sellao-sellaoku iya pada-padaé majjama untu’ Kristus Yésus.
4Céddé’i mennang maté nasaba maéloi passalama’ka. Mattarima kasi’ka lao ri mennang — na tenniya iyya bawang, iyakiya sininna jema’é ri bangsa laingngé iya tenniyaé Yahudi mattarima kasi towi lao ri mennang.
5Palettukeng tokka sellekku lao ri jema’é iya maddeppungengngé ri bolana mennang. Selleng lao ri Epenétus iya uwamaséiyé. Iyanaritu tau iya bunge’-bunge’ mateppe’é ri Kristus ri daéra Asia.
6Sellekkuto lao ri Maria. Makkumani rejjinna pura majjama untu’ iko.
7Palettukeng tokka sellekku lao ri Andronikus sibawa Yunias. Sisuku bangsaka sibawa mennang enrengngé pura riputtama’ tarungkué silaong iyya. Ri wettu dé’napa umateppe ri Kristus, lebbi riyoloi mennang mateppe’. Tarompoi mennang ri yelle’na rasul-é.
8Sellekku lao ri Ampliatus, iya uwamaséiyé nasaba sibawaka pura masséddi sibawa Puwangngé.
9Palettukekka sellekku ri Urbanus, sellaota iya majjamaé sibawa idi untu’ Kristus. Makkuwatoro sellekku lao ri Stakhis iya uwamaséiyé.
10Sellekku lao ri Apélés. Pabuttini atinulurenna lao ri Kristus. Sellekkuto lao ri kaluwargana Aristobulus,
11sibawa lao ri Hérodion. Sisuku bangsai sibawa iyya. Makkuwatoro sellekku lao ri Saudara-saudara siyatepperengngé ri laleng kaluwargana Narkisus.
12Sellekku lao ri Triféna sibawa Trifosa iya marejjingngé majjama tumaningiwi Puwangngé, sibawa lao ri Persis iya uwamaséiyé. Pura toni marejjing majjama untu’ Puwangngé.
13Sellekku lao ri Rufus sibawa indo’na, iya pada-padaé indo’ ri aléku. Rufus iyanaritu tau iya napilé Puwangngé iya ripojiyé.
14Palettukekka sellekku lao ri Asinkritus, Flégon, Hérmés, Patrobas, Hérmas, sibawa sininna saudara siyatepperengngé iya silaongngé mennang.
15Sellekku lao ri Filologus sibawa Yulia; lao ri Néréus sibawa ana’daranna; lao ri Olimpas sibawa lao ri sininna tau mateppe’é iya silaongngé mennang.
16Siyasselles-sellengekko sibawa sipammasé-masé selaku Saudara Kristéng. Sininna jema’na Kristus palettu’i sellenna mennang lao ri Saudara-saudara.
17Saudara-saudara! Uwéllauwi sibawa masero: atike’ko lao risining tau iya paompoé assisalang sibawa pakacauwi atepperenna tauwé lao ri Puwangngé. Iyaro gau’é sisalai sibawa aga iya puraé riyappagguruwang lao ri iko. Abélaiwi sining tau makkuwaéro.
18Saba’ sining tau iya pogau’éngngi makkuwaéro dé’ najjama untu’ Kristus Puwatta, sangadinna untu’ pawessoriwi cinna atinna. Nasibawang pappalécé sibawa ada-ada iya macenningngé, nabengnguwangngi sining tau iya dé’é agaga naisseng.
19Naissenni sininna tauwé makkedaé matinuluko lao ri pappagguruwang passalenna Karéba Madécéng iya polé ri Allataala. Namasennakka ri gau’éro passalenna. Macinnaka kuwammengngi mumapanré passalenna gau’-gau’ iya makessingngé, sibawa madonggo passalenna gau’-gau’ iya majaé.
20Allataala iya mabbéré asaléwangeng lao ri rupa tauwé, masitta’i matu taroi Ibillisi ri yawa akuwasammu sibawa mancuru’i. Tennapodo Saudara-saudara tuli ribarakkakiwi ri Yésus Kristus Puwatta!
21Timotius, sellaoku, palettu’i sellenna lao ri iko. Makkuwatoro Lukius, Yason sibawa Sosipater, iya sisuku bangsaé sibawa iyya.
22Iya mokiéngngi iyaé sure’é iyanaritu iyya, Tértius. Palettu’ka selleng assisellaongeng lao ri iko.
23Massellengngi Gayus lao ri iko. Mappérumaka ri bolana sibawa jema’ta massompai kuwato. Erastus, kapala bendaharana kotaé, massellengngi lao ri iko, makkuwatoro saudara Kwartus.
24[Tennapodo Puwatta Yésus Kristus barakkaki manengngi Saudara. Aming.]
25Ripojiwi Allataala! Makuwasai péwatangiwi atepperenna Saudara situru Karéba Madécéng polé ri Allataala iya uwabbirittangngé passalenna Yésus Kristus. Uwabbirittangngi iyaro karébaé situru sibawa aga iya napannessaé Allataala; iyanaritu rancanana Allataala iya maddatu-datu taungngénna ittana dé’ naissengngi tauwé.
26Iyakiya makkekkuwangngé, nasaba paréntana Allataala iya mannennungengngé, iyaro rancanaé purani ripannessa sibawa riyappaddissengeng lao risininna bangsa-bangsaé naolai kitta’-kitta’na sining nabié, kuwammengngi naiya maneng mennang namateppe’ sibawa namatinulu lao ri Allataala.
27Aléna ritu Allataala tungke’é, mapanré senna’i. Tennapodo ripakatanréi lettu mannennungeng naolai Yésus Kristus! Aming. Salama, Paulus, atanna Kristus Yésus
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn